Ռեգգան

Ռեգգան կամ Զավիետ Ռեգգան (), քաղաք և համայնք Ալժիրի հարավում՝ Ադրար վիլայեթում: Ռեգգան շրջանի վարչական կենտրոնն է:

Պատմություն 
Ֆրանսիական գաղութատիրության օրոք քաղաքի հարավային ծայրամասում միջուկային զենքի չորս փորձարկում է կատարվել (երեքը՝ 1960 թվականին և մեկը՝ 1961 թվականին): Առաջին անգամ միջուկային պայթյունը՝ «Կապույտ ճագարամուկ» ծածկագրով և 70 կիլոտոննա տրոտիլային համարժեք հզորությամբ, իրականացվել է ֆրանսիացիների կողմից 1960 թվականի փետրվարի 13-ին:

Աշխարհագրական դիրք 
Քաղաքը գտնվում է վիլայեթի արևելյան մասում՝ կենտրոնական Սահարայի Տանեզրուֆտ անապատի օազիսներից մեկի տարածքում, երկրի մայրաքաղաք Ալժիրից մոտավորապես 1140 կիլոմետր հարավ-հարավ-արևմուտք (SSW): Ծովի մակարդակից բացարձակ բարձրությունը կազմում է 252 մետր:

Ռեգգան համայնքը սահմանակից է Սալի, Տիմոկտեն, Աուլեֆ, Ակաբլի, Ին Գար (Թամանրասեթ վիլայեթ), Ին Ամգել (Թամանրասեթ վիլայեթ), Բորջ Բաջիմ Մոխտար, Թինդուֆ (Թինդուֆ վիլայեթ), ինչպես նաև Մավրիտանիայի տարածքին: Նրա տարածքը 124 298 կմ² է:

Կլիմա 
Քաղաքի կլիման նկարագրվում է որպես  անապատային (BWh՝ ըստ Կյոպպենի կլիմաների դասակարգման): Տարվա ընթացքում գործնականում տեղումներ չեն լինում (տարեկան միջին քանակը 7 մմ է): Միջին տարեկան ջերմաստիճանը 26,7 °C է:

Բնակչություն 
2008 թվականի պաշտոնական մարդահամարի տվյալներով՝ համայնքի բնակչությունը կազմում էր 21,723 մարդ: Տղամարդիկ կազմել են ընդհանուր բնակչության 51,24 %, կանայք` համապատասխանաբար 48,76 %: Բնակչության գրագիտության մակարդակը կազմել է 75,9 %: Տղամարդկանց մոտ գրագիտության մակարդակը կազմել է 85 %, կանանց մոտ` 66,3%: Ռեգգանի բնակիչների 6 %-ն ուներ բարձրագույն կրթություն, 15,6%-ը` միջնակարգ կրթություն:

Ծանոթագրություններ 

Ալժիրի քաղաքներ